Aanvallers versteek liggaam op plaasThaba Fire and Rescue se voertuig Dinsdag op die toneel in Maroelasfontein waar ’n man se liggaam op sy plaas gevind is. (Foto: Verskaf) Die liggaam van ŉ 59-jarige man is Dinsdagmiddag op sy plaas in die Maroelasfontein-omgewing naby Thabazimbi gevind, nadat hy Maandag vir die laaste keer lewend gesien is. Sy liggaam was onder takke versteek en na verneem word, was sy hande en voete met kabelbinders vasgebind. Hy het ook ander sigbare beserings aan sy liggaam gehad. Vier verdagtes is intussen vasgetrek. Verskeie reaksiespanne, onder andere van Thaba Fire and Rescue (TFR), HPG, die Thabazimbi-gemeenskapspolisiëringsforum en die Northam-polisie, is Dinsdag na die betrokke plaas ontbied nadat inligting oor die vermiste man op verskeie veiligheidsgroepe gedeel is, waaronder dat sy voertuig sowat 5 km van sy huis langs die pad teen drade staan. SJ Malan, ŉ direkteur van TFR en bestuurder by Dinare Security, het Woensdag aan Maroela Media gesê dat reaksiespanne op pad na die toneel bykomende inligting ontvang het dat besittings uit die slagoffer se huis op die plaas gesteel is, waaronder ŉ kluis met juweliersware en ŉ skootrekenaar. “Ek het vir die span gesê ons moet eers by die huis [van die slagoffer] stop om te kyk wat daar aangaan. “Toe ons by die huis aankom, het ons vinnig gesien dis nie net ŉ geval van ŉ vermiste persoon nie – daar was ŉ aanval, oftewel huisbraak.” Lede van die reaksiespanne het kort daarna een verdagte ná die ander aangekeer. Volgens Malan het hulle sowat ŉ uur na die slagoffer gesoek voordat hulle sy liggaam opgespoor het. Die gesteelde goedere is intussen ook by ŉ huis in Holfontein, waar ŉ vriendin van een van die verdagtes woon, opgespoor. Volgens Malan het die slagoffer sowat twee maande gelede afgetree. Na verneem word, woon die slagoffer se vrou en jong kind in Thabazimbi op die dorp. Dit is nie seker of hy op die plaas geboer het nie. Maroela Media het ŉ navraag aan die polisie gerig en wag tans op terugvoer.